b'\n_START_ARTICLE_\nHornfuglfamilien\n_START_SECTION_\nEvolusjon\n_START_PARAGRAPH_\nBasert p\xc3\xa5 fossile funn regner man med at hornfugler m\xc3\xa5 ha utviklet seg under eocen, men det er sv\xc3\xa6rt f\xc3\xa5 fossile data f\xc3\xb8r miocen, og selv da er informasjonen sparsom og lite informativ. Det eksisterer flere hypoteser om hvordan hornfuglfamilien utviklet seg, og de fleste ser ut til \xc3\xa5 v\xc3\xa6re enige om at hornravner er s\xc3\xb8stergruppen til neshornfugler og at den tidlige utviklingen tok til i Afrika._NEWLINE_Kinnaird & O\xe2\x80\x99Brien (2007) favoriserer synet p\xc3\xa5 en hypotetisk progenitor, som de kaller \xc2\xabproto-Buceros\xc2\xbb. De ser for seg en stor, terrestrisk kj\xc3\xb8ttetende hornfugl, som nedstammer fra hornravnlignende forfedre og gav opphav til endemiske afrikanske taxa, som Tockus og Tropicranus, og mer skogtilpassede fruktetende linjer som emigrerte til Asia. I Asia skjedde det omfattende radiering, som senere f\xc3\xb8rte til re-innvandring til Afrika, der Ceratogymna og Bycanistes oppsto fra re-innvandrende arter. Kinnaird & O\xe2\x80\x99Briens modell er mer eller mindre sammenfallende med topologiene som ble gjenvunnet i de fylogenetiske analysene Gonzalez et al. publiserte i 2013.\n_START_SECTION_\nEtymologi\n_START_PARAGRAPH_\nFamilienavnet Bucerotidae f\xc3\xb8lger av slektsnavnet Buceros og betyr med horn som en okse. Det stammer fra det greske uttrykket bouker\xc5\x8ds (\xce\xb2\xce\xbf\xcf\x85\xce\xba\xce\xb5\xcf\x81\xcf\x89\xcf\x82), som best\xc3\xa5r av forstavelsen bous (\xce\xb2\xce\xbf\xcf\x85\xcf\x82 = okse) og endelsen ker\xc5\x8ds (\xce\xba\xce\xb5\xcf\x81\xcf\x89\xcf\x82 = horn). Slektsnavnet er s\xc3\xa5ledes opphav til b\xc3\xa5de det vitenskapelige familienavnet Bucerotidae og ordensnavnet Bucerotiformes._NEWLINE_Typearten er neshornfugl (B. rhinoceros), som derav er opphav til gruppenavnet for underfamilien Bucerotinae.\n_START_SECTION_\nBeskrivelse\n_START_PARAGRAPH_\nHornfugler er mellomstore til sv\xc3\xa6rt store fugler med karakteristiske lange, nedoverkrummede hornlignende nebb med hul hjelm p\xc3\xa5 overnebbet, brede avrunda vinger, og lang stjert. Artene m\xc3\xa5ler 30\xe2\x80\x93120 cm. Hos flere arter av neshornfugler er nebbet, hvis konstruksjon er hul, enormt stort. Og man har lenge antatt at hjelmen har en akustisk funksjon, men noen arter bruker den ogs\xc3\xa5 som et v\xc3\xa5pen i regul\xc3\xa6re luftkamper. Hjelmen utvikler seg f\xc3\xb8rst etter at artene blir kj\xc3\xb8nnsmodne, og den blir vanligvis st\xc3\xb8rst hos hanner. Det er derfor plausibelt \xc3\xa5 anta at hjelmen ogs\xc3\xa5 er en indikator for seksuell kj\xc3\xb8nnsmodenhet, noe som er tilfellet for andre arkosaurer.\n_START_SECTION_\nUtbredelse og habitat\n_START_PARAGRAPH_\nHornfuglene h\xc3\xb8rer i hovedsak hjemme i den afrotropiske og orientalske faunaregionen, men noen arter finnes ogs\xc3\xa5 i Australasia. Habitatet best\xc3\xa5r hovedsakelig av tropiske og subtropiske l\xc3\xb8vskoger, spesielt eviggr\xc3\xb8nn skog, men noen arter finnes ogs\xc3\xa5 i tempererte skoger og p\xc3\xa5 skogbevokst savanne og halv\xc3\xb8rken.\n_START_SECTION_\nAtferd\n_START_PARAGRAPH_\nHornfugler regnes i hovedsak som frugivore, men artene eter en blanding av animalsk og vegetabilsk f\xc3\xb8de, selv om den enkelte arten typisk har en preferanse for enten frukt eller sm\xc3\xa5dyr. Maskehornravner er prim\xc3\xa6rt terrestrisk anlagt, mens neshornfugler gjerne er trelevende.'